Posti haalii lakkopäiville työvoimaa erityisillä lisillä. Varsinainen työriita alkoi yhtiön säästöpaineista.

Postin työntekijöiden lakko alkaa kireissä tunnelmissa. Neuvotteluyhteyttä ei ole.

Työnantaja yrittää saada vuoroihin työvoimaa korotetuilla tuntipalkoilla.

PAUn mukaan Posti on yrittänyt myös painostaa työntekijöitä.

Posti ja työntekijät vääntävät kättä työehtosopimuksen kohtalosta. Arkistokuva. JANI-MARKUS HÄSÄ/AOP

Sunnuntai-iltana alkanut Postin käsittely- ja lajittelutyöntekijöiden lakko on nostattanut kierroksia vastaavasti myös työnantajaleirissä.

Ammattiliitto PAU puolustaa työtaistelullaan pakettilajittelun työehtosopimusta, jonka Posti puolestaan haluaisi päivittää itselleen edullisemmaksi. Työntekijäpuoli katsoo, että sopimusmuutos laskisi palkkoja paikoin jopa 50 prosenttia. Yhtiö on perustellut tes-päivitystä säästötarpeilla.

Posti on lakon alla houkutellut lakkovuoroihin työvoimaa ainakin vuokrahenkilöstöstä ja esimiesportaastaan. Iltalehteen otti yhteyttä Postin palkollinen, joka kertoo, että työnantaja on tarjonnut vuokratyöläisille 5 euron korotusta tuntipalkkaan lakkopäivinä. Työnantaja kutsuu bonusta ”kannustinlisäksi”.

PAU on tietoinen asiasta.

– Onhan se surkuhupaisaa. Nyt sitä rahaa taas on. Aiemmin tällä viikolla haluttiin todistella, miten huonosti menee ja miten pitää säästää. Nyt voidaan maksaa melkein mitä vain, unionin puheenjohtaja Heidi Nieminen kommentoi.

”Esimiehet pitäneet törkeänä”

Iltalehden tiedossa on esimerkkitapaus, jossa Postin esimies on asettanut maanantain ja keskiviikon välille henkilöstötapaamisia, vaikka tiedossa on, että ammattiyhdistyksen jäsenistö on tuolloin lakossa. Puheenjohtaja Nieminen puolestaan väittää, että vuokratyöntekijöitä on myös painostettu.

PAUn puheenjohtaja Heidi Nieminen. PAU

– Vuokratyöntekijöitä on uhkailtu niin, että jos he eivät suostu menemään töihin lakkopäivinä, vuokrayhtiöt leikkaavat kaikki tulevatkin tunnit pois. Varmaan niillä uhkauksilla saadaan jonkin verran työntekijöitä, mutta tässä kohtaa on mahdotonta sanoa, minkä verran.

PAUn mukaan Posti on pyrkinyt palkkaamaan myös esimiehistöään tuotantotöihin. Työnantaja lupaa vuoroon tulemisesta 200 euron kiinteän bonuksen.

– Jäsenistössämme olevat esimiehet ovat pitäneet sitä hieman törkeänä. Siellä on juuri olleet esimiesten yt-neuvottelut, ja he sympatiseeraavat porukkaa niin paljon, että saa nähdä, kuinka paljon heitä suostuu menemään, Nieminen sanoo.

Juttu jatkuu kuvan jälkeen.

Postilaisten lakko koskee käsittelyä, lajittelua ja tuoreen tiedon mukaan myös trukinkuljettajia. Arkistokuva. Mika Kanerva

Ei neuvotteluyhteyttä

PAU arvioi omasta näkökulmastaan luottavaisesti, että liki sata prosenttia lakkoon asetetusta jäsenistöstä on poissa työpaikoilta. Työntekijät katsovat, että lakko heikentää koko lähetysketjun sujuvuutta. Väitetysti Postin resurssit ovat valmiiksi niin pienet, että viiveitä on tavallisenakin arkena.

– Vaikutukset tulevat ymmärtääkseni olemaan suuria kaikkien lähetysten osalta, niin kirjeiden kuin pakettien.

Osapuolet eivät tällä hetkellä neuvottele työriidan ratkaisusta tai lakon keskeyttämisestä, Nieminen sanoo. Tilanne tarkoittaa sitä, että lakko toteutunee täysimääräisesti.

– Ei ole yhteydenpitoa. Tai kyllä he valvontapyyntöjä lähettävät, ettemme saisi lakkoilla työrauhan voimassa ollessa.

Iltalehti ei sunnuntai-iltana tavoittanut Postin viestintää kommentoimaan työnantajan osuutta.

2.9.19 klo 6.38: Ensimmäiseen virkkeeseen jäänyt väärä aikamuoto korjattu.